text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 30 октомври 2014 година
  за предоставяне на Белгия, Ирландия, Франция, Малта и Финландия на дерогации за прилагането на Регламент (ЕО) № 452/2008 на Европейския парламент и на Съвета относно изготвянето и развитието на статистика в областта на образованието и обучението през целия живот
  (нотифицирано под номер С(2014) 7865)
  (само текстовете на английски, малтийски, нидерландски, фински, френски и шведски език са автентични)
  (2014/773/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 452/2008 на Европейския парламент и на Съвета от 23 април 2008 г. относно изготвянето и развитието на статистика в областта на образованието и обучението през целия живот (1), и по-специално член 6, параграф 3 от него,
  като взе предвид исканията, отправени от Кралство Белгия, Ирландия, Френската република, Република Малта и Република Финландия,
  като има предвид, че:
  (1)
  С Регламент (ЕО) № 452/2008 се създава обща рамка за системното изготвяне на европейска статистика за образованието и обучението през целия живот. Регламентът се прилага по отношение на изготвянето на статистика за участието на възрастните в обучението през целия живот.
  (2)
  В член 6, параграф 3 от Регламент (ЕО) № 452/2008 се предвижда, че при необходимост и въз основа на обективни причини за държавите членки могат да се приемат ограничени дерогации.
  (3)
  Кралство Белгия, Ирландия, Френската република, Република Малта и Република Финландия отправиха искания за дерогации поради необходимостта от значително адаптиране на техните национални статистически системи, за да се изпълнят в пълна степен разпоредбите на Регламент (ЕО) № 452/2008.
  (4)
  Поради това тези дерогации следва да бъдат предоставени на посочените държави членки.
  (5)
  Мерките, предвидени в настоящото решение, са в съответствие със становището на Комитета на Европейската статистическа система,
  ПРИЕ НАСТОЯЩОТО РЕШЕНИЕ:
  Член 1
  Събирането на данни за второто изследване на участието и неучастието на възрастните в обучението през целия живот в Ирландия (наричано по-долу „второ изследване на образованието за възрастни“) се извършва между 1 януари и 31 декември 2017 г. Референтният период, за който ще се събират данни за участието в дейности по обучението през целия живот, е периодът от 12-те месеца преди провеждането на интервюто.
  Събирането на данни за второто изследване на образованието за възрастни във Франция и Финландия се извършва между 1 януари и 30 юни 2017 г. Референтният период, за който ще се събират данни за участието в дейности по обучението през целия живот, е периодът от 12-те месеца преди провеждането на интервюто.
  Белгия и Малта предават на Комисията (Евростат) изчистени файлове с микроданни относно второто изследване на образованието за възрастни в срок от девет месеца след края на периода за събиране на данни на национално равнище.
  Член 2
  Адресати на настоящото решение са Кралство Белгия, Ирландия, Френската република, Република Малта и Република Финландия.
  Съставено в Брюксел на 30 октомври 2014 година.